Diari Oficial de la Generalitat Valenciana


Sumari del DOGV 5775, del 02-06-2008 (2008/6711)

ORDE de 26 de maig de 2008, de la Conselleria de Sanitat, per la qual es convoquen i s'aproven les bases reguladores de les ajudes per a establir un conjunt d'activitats dirigides a la millora integral de la promoció, prevenció, rehabilitació, atenció i la qualitat assistencial de salut mental en la Comunitat Valenciana per a l'exercici 2008.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5775

Data del DOGV
:   02-06-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/6711


Data del document
:   26-05-2008

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * Agència Valenciana de Salut
    * suport econòmic
    * associació
    * institució pública
    * ajuda pública
    * salut mental
    * malaltia mental
    * fundació
    * universitat
    * política sanitària

ORDE de 26 de maig de 2008, de la Conselleria de Sanitat, per la qual es convoquen i s'aproven les bases reguladores de les ajudes per a establir un conjunt d'activitats dirigides a la millora integral de la promoció, prevenció, rehabilitació, atenció i la qualitat assistencial de salut mental en la Comunitat Valenciana per a l'exercici 2008. [2008/6711]
Exposició de motius:
Especialment en les dos últimes dècades s'han produït de forma accelerada transformacions rellevants, que constituïxen un marc canviant que porta amb si també un important i ràpid canvi en els problemes de salut en general i particularment en Salut Mental. Les respostes a estes últimes situacions exigixen una intervenció més integral, i se'n considera un factor essencial la prevenció, que afecta els hàbits i la promoció de la qualitat de vida.
La conselleria de Sanitat, a través de l'Agència Valenciana de Salut, pretén per mitjà d'esta orde impulsar actuacions de promoció de la salut mental a la Comunitat Valenciana, que estiguen en sintonia amb les recents directrius marcades per l'Organització Mundial de la Salut (OMS) en la seua Declaració Europea de Salut Mental i Pla d'Acció en Salut Mental per a Europa, que emana de la Conferència Ministerial de l'OMS celebrada a Hèlsinki el gener de 2005, així com amb l'Estratègia en Salut Mental del Sistema Nacional de Salut.
Precisament entre les prioritats que va marcar l'OMS es troben les de conscienciar de la importància del benestar mental, rebutjar els estigmes, la discriminació i la desigualtat de les persones amb problemes de salut mental i els seus familiars, dissenyar sistemes de salut mental integrals, integrats i eficients i comptar amb els usuaris i cuidadors. Els principis d'igualtat i absència de discriminació, que són elements integrals del marc internacional dels drets humans, exigixen que es preste atenció especial als grups vulnerables
Per a l'Agència Valenciana de Salut de la conselleria de Sanitat, per consegüent, la promoció en matèria de salut mental és un objectiu prioritari i, per això, han de posar-se en marxa totes les accions que estiguen encaminades a abordar no sols la problemàtica de la patologia mental, sinó també els problemes associats a les malalties mentals, enfocant la promoció no sols sobre l'individu, fomentant estils de vida saludables, sinó també, més enllà del control de la persona, des d'un punt de vista social, econòmic i ambiental per a aconseguir un impacte positiu sobre els determinants de la salut i millorar la igualtat i equitat relacionada amb la salut, així com la qualitat de vida i millora de l'expectativa de vida. Tot això en el marc d'una millora de la qualitat assistencial.
En este àmbit cal destacar l'especial importància que cobren els moviments associatius de persones amb malaltia mental i els seus familiars com a elements dinamitzadors i impulsors d'accions de promoció, prevenció, assistència, rehabilitació i suport de persones afectades per malaltia mental i els seus familiars i cuidadors, idea que ja va recollir en el seu moment el Decret 81/1998, de 4 de juny, del Govern Valencià.
L'article 43 de la Constitució Espanyola reconeix el dret de tots els ciutadans a la protecció de la salut.
L'article 6 de la Llei 14/1986, de 25 d'abril, General de Sanitat, declara que les actuacions de les administracions públiques sanitàries estaran orientades a la promoció de la salut i a promoure l'interés individual, familiar i social per la salut per mitjà de l'adequada educació sanitària de la població.
En l'àmbit de la Comunitat Valenciana, el Decret 81/1998, de 4 de juny, del Govern Valencià, establix en l'article 18 que la conselleria de Sanitat fomentarà l'educació en salut mental per mitjà de programes dirigits a la població, o a grups de risc específics.
En atenció de tot el que s'ha exposat, s'ha establit en els Pressupostos Generals una línia específica d'actuació, a fi de finançar un conjunt d'activitats dirigides a la millora integral de la promoció, prevenció, rehabilitació, atenció i la qualitat assistencial de salut mental a la Comunitat Valenciana.
I, en desplegament de la dita línia d'actuació, es convoca la subvenció que es relaciona a continuació, que es regirà per les normes específiques contingudes en els corresponents annexos d'esta orde i, per a allò que li siga d'aplicació, s'ajustarà al que disposa la legislació específica, com és la Llei 30/1992 de 26 de novembre de Règim Jurídic de les Administracions Públiques i del Procediment Administratiu Comú, i el Text Refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991.
En l'actualitat la publicació de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, per la qual s'aprova el Reglament de la Llei General de Subvencions, fa necessària l'elaboració d'esta orde respectant les noves exigències de les normes esmentades.
En atenció de totes estes consideracions, i per raó de les facultats que em conferix l'article 28 de la Llei 12/2007, de 20 de març, de la Generalitat, de modificació de la Llei 5/1983, de 30 de desembre, de Govern Valencià i l'article 47.11 del Text Refós de la Llei de la Hisenda Pública de la Generalitat Valenciana,
ORDENE
Article 1. Objecte i àmbit d'aplicació
1. Constituïx l'objecte de la present orde convocar l'ajuda gestionada per la Direcció General d'Assistència Sanitària de l'Agència Valenciana de Salut per a l'exercici 2008, i aprovar les bases reguladores per les quals es regix esta convocatòria, així com el model de sol·licitud per a les ajudes (annex II).
2. La present orde s'aplica a l'ajuda següent, que es regirà per les bases reguladores que figura en l'annex I:
- Ajuda per a establir un conjunt d'activitats dirigides a la millora integral de la promoció, prevenció, rehabilitació, atenció i la qualitat assistencial de Salut Mental a la Comunitat Valenciana.
Article 2. Finançament de les ajudes.
1. L'ajuda regulada en la present orde es concedirà a càrrec del capítol IV, de la secció 10, conselleria de Sanitat; servici 02, Agència Valenciana de Salut; centre gestor 91, Direcció General d'Assistència Sanitària, programa 412.28 Salut Mental i Atenció Sanitària de mitjana i llarga estada; Línia T6651000. L'import global màxim adscrit a la subvenció serà de dos-cents seixanta mil euros (260.000,00 €), arreplegat en la Llei de Pressupostos de 2008 de la Generalitat Valenciana.
Article 3. Beneficiaris de la subvenció
1. Poden obtindre la condició de beneficiaris de l'ajuda prevista en la present orde els que reunisquen els requisits establits en l'annex I.
2. No poden obtindre la condició de beneficiari de l'ajuda regulada en esta orde les persones o entitats en què concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions.
Article 4. Obligacions genèriques dels beneficiaris
1. A més de les obligacions específiques que per als beneficiaris de cada tipus de subvenció s'establixen en els corresponents annexos d'esta orde, es declaren amb caràcter general les següents:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
b) Justificar el compliment dels requisits i condicions, així com la realització del projecte o activitat i el compliment de la finalitat que determinen la concessió o aprofitament de la subvenció, davant de l'òrgan concedent.
c) Sotmetre's a les actuacions de comprovació, que ha de fer l'òrgan concedent, així com qualssevol altres de comprovació i control financer que corresponen a la Intervenció General en relació amb les subvencions i ajudes concedides, aportant tota la informació que li siga requerida en l'exercici de les dites actuacions.
d) Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries estatals i autonòmiques i davant de la Seguretat Social, d'acord amb els articles 18, 19 i 22 del Reial Decret 887/2006 de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
e) Les altres previstes en l'article 14 de la Llei 38/2003, de 17 de novembre, General de Subvencions.
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
Article 5. Sol·licituds i documentació
1. Les sol·licituds per a l'obtenció de l'ajuda regulada en la present orde es presentaran en imprés que estarà normalitzat per l'Àrea de Teleadministració i Infraestructures i Servicis Corporatius d'Atenció al Ciutadà, de la conselleria d'Infraestructures i Transport i acompanyades de la documentació indicada en les bases reguladores. Els sol·licitants podran obtindre una còpia de l'imprés en l'annex II de la present orde, així com en la pàgina web de la conselleria de Sanitat, Informació al Ciutadà, en l'adreça següent: http://www.san.gva.es
2. En el cas que els documents exigits que han d'acompanyar la sol·licitud de concessió d'ajudes ja estigueren en poder de la conselleria de Sanitat, el sol·licitant podrà acollir-se al dret establit en l'article 35.f) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o dependència a què van ser dirigits, la identificació del procediment en què obren i que no hagen transcorregut més de cinc anys des de la finalització del procediment a què corresponguen.
3. Quan la sol·licitud no reunisca els requisits establits en la present orde o no s'acompanye la documentació que d'acord amb la mateixa orde resulte exigible, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà a l'interessat per mitjà de publicació en la pàgina web de la conselleria de Sanitat, Informació al Ciutadà http://www.san.gva.es (d'acord amb l'article 59.6. B de la Llei 30/1992) perquè en un termini de 10 dies, esmene la falta o acompanye la documentació necessària amb indicació que si així no ho fera se'l tindrà per desistit de la sol·licitud, prèvia resolució que ha de ser dictada en els termes que preveu l'article 42 de l'esmentada llei, per l'òrgan que tinga atribuïda l'ordenació i instrucció del procediment, segons les bases reguladores.
4. Així mateix, es podrà requerir del sol·licitant qualssevol altres dades, documents i informes complementaris que resulten necessaris per a la resolució de l'expedient, així com l'acreditació dels requisits a què es referix la documentació administrativa.
Article 6. Lloc i termini de presentació
1. Els interessats poden presentar les sol·licituds al Registre General de la conselleria de Sanitat, carrer del Misser Mascó, 31 de València, així com en els servicis territorials de la mateixa conselleria sitis a Alacant (c/ Girona, 26. 03479), Castelló (c/ Hort dels Corders,12. 12833), i València (Gran Via de Ferran el Catòlic, 74. 46026), o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. En cas d'enviament per correu certificat, la presentació de la documentació en l'oficina de correus corresponent ha de fer-se d'acord amb el que disposa l'article 31 del Reial Decret 1.829/1999, de 31 de desembre, pel qual s'aprova el Reglament que regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la conselleria de Sanitat siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació la que aparega en l'entrada de registre de la conselleria de Sanitat.
3. El termini de presentació de sol·licituds serà d'un mes, comptat a partir de l'endemà al de la publicació d'esta orde en el Diari Oficial de la Comunitat Valenciana.
Article 7. Procediment de concessió d'ajudes
1. La concessió de les ajudes es farà per mitjà del procediment de concurrència competitiva a què es referixen l'article 22 de la Llei 38/2003, de 17 de novembre, General de Subvencions, i l'article 55 del Reial Decret 887/2006, de 21 de juliol, d'acord amb els criteris de valoració fixats en les bases reguladores que figuren com a annex.
2. Es constituirà una comissió de valoració per a l'examen i valoració de les sol·licituds presentades. Esta comissió, en tant que òrgan col·legiat, s'ajustarà quant a funcionament al règim establit per a estos òrgans en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 8. Resolució de la concessió de les ajudes
1. Correspon al director gerent de l'Agència Valenciana de Salut dictar la resolució de la concessió de les distintes ajudes previstes en la present orde. Les resolucions administratives que s'adopten per delegació indicaran expressament esta circumstància i es consideraran dictades per l'òrgan delegatori.
2. La resolució, que tindrà exposició dels motius i els efectes i contingut previstos en l'article 25 de la Llei 38/2003, de 17 de novembre, General de Subvencions, es publicarà en el Diari Oficial de la Comunitat Valenciana, d'acord amb el que establix l'article 59.6.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener
3. El termini per a la resolució de les ajudes, serà el que s'establix en l'annex corresponent de la present orde.
Article 9. Recursos
1. Contra les resolucions dictades en el procediment de concessió de subvenció que no esgoten la via administrativa, es pot interposar un recurs d'alçada davant del superior jeràrquic en el termini d'un mes, si l'acte fóra exprés, i si no ho fóra, el termini serà de tres mesos i es comptarà, per al sol·licitant i altres possibles interessats, a partir de l'endemà del dia en què, d'acord amb la seua normativa específica, tinga efectes el silenci administratiu, d'acord amb el que disposen els articles 114 i 115 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, i l'article 27.2 del Decret 25/2005, pel qual s'aproven els Estatuts Reguladors de l'Agència Valenciana de Salut.
2. Contra els actes que posen fi a la via administrativa, es pot interposar recurs contenciós administratiu en el termini de dos mesos, a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.
3. Tot això sense perjuí de la interposició del recurs potestatiu de reposició, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 10. Concurrència d'ajudes
L'import de l'ajuda regulada en la present orde en cap cas pot ser de tal quantia que, aïlladament, o en concurrència amb ajudes d'altres administracions Públiques, o d'altres ens públics o privats, supere el cost de l'activitat que ha de dur a terme el beneficiari, d'acord amb l'article 19.3 de la Llei 38/2003 de 17 de novembre, General de Subvencions.
Article 11. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, pot donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. Igualment, l'incompliment pel beneficiari dels requisits i condicions que van donar lloc a l'atorgament de l'ajuda, així com la falta de justificació o la justificació insuficient de l'ajuda concedida en el termini establit per a això, així com la concurrència d'altres causes recollides per l'article 37 de la Llei 38/2003, de 17 de novembre, General de Subvencions i pels articles 33 i 34 del Reial Decret 887/2006, de 21 de juliol, pel qual s'aprova el Reglament de la Llei General de Subvencions, donarà lloc a la pèrdua del dret al cobrament total o parcial de la subvenció.
3. Es pot prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
Article 12. Reintegrament de les ajudes
Per al reintegrament de les ajudes s'apliquen les normes que figuren en els articles 36 i 37 de la Llei 38/2003, de 17 de novembre, General de Subvencions, així com en els articles 91 i següents del Reial Decret 887/2006, de 21 de juliol, pel qual s'aprova el Reglament de la Llei General de Subvencions.
Article 13. Règim d'infraccions i sancions
El règim sancionador en la matèria regulada en la present orde serà l'establit en el títol IV de la Llei 38/2003, de 17 de novembre, General de Subvencions.
DISPOSICIONS ADDICIONALS
Única
La present convocatòria no s'ha de notificar ni comunicar a la Comissió Europea, i no s'aplica l'article 87 apartat 1 del Tractat Constitutiu de la Comunitat Europea, de 25 de març de març de 1957, per no reunir els requisits que conté, ja que les subvencions previstes en la present orde no suposen avantatges econòmics per a empreses.
DISPOSICIONS FINALS
Primera
Per a tot el que no regula esta orde, cal ajustar-se al que disposa la Llei de la Hisenda Pública de la Generalitat Valenciana, el text refós de la qual va ser aprovat pel Decret Legislatiu de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.
Segona
S'autoritza el director general d'Assistència Sanitària, perquè en l'àmbit de les seues competències, adopte les mesures o resolucions necessàries per al desplegament i execució d'esta orde.
Tercera
La present orde produirà efectes a partir de l'endemà de la publicació en el Diari Oficial de la Comunitat Valenciana.
València, 26 de maig de 2008
El conseller de Sanitat,
MANUEL CERVERA TAULET
Annex I
Bases de l'ajuda per al finançament d'un conjunt d'activitats dirigides a la millora integral de la promoció, prevenció, rehabilitació, atenció i la qualitat assistencial de salut mental a la Comunitat Valenciana.
Primera. Objecte
L'objecte de la present orde és la convocatòria d'ajudes per a la realització durant l'any 2008 d'activitats dirigides a la millora integral de la promoció, prevenció, rehabilitació, atenció i la qualitat assistencial de Salut Mental a la Comunitat Valenciana.
Segona. Requisits dels beneficiaris
1. Podran sol·licitar les subvencions que es regulen en esta orde les entitats públiques, mixtes, fundacions, consorcis, universitats i associacions de familiars i malalts mentals que desenrotllen la seua activitat en l'àmbit territorial de la Comunitat Valenciana i que complisquen els requisits establits en esta disposició.
2. De les entitats esmentades en l'apartat 1 d'esta base, no poden ser objecte de subvenció les entitats següents:
a) Les entitats o associacions que tinguen conveni de col·laboració amb l'Agència Valenciana de Salut.
b) Les entitats o associacions que tinguen línia de subvenció específica en els pressupostos de la Generalitat.
c) Cada una de les associacions federades quan siga la federació la beneficiària de la subvenció.
Constituirà una excepció al que disposa el presente apartat la subvenció a un programa considerat d'alt interés per l'Agència Valenciana de Salut.
3. Per a tindre accés a les ajudes regulades en esta orde, les entitats o associacions que sol·liciten la subvenció han de complir els requisits mínims següents:
a) Estar legalment constituïdes i inscrites en el registre que corresponga.
b) Disposar d'una seu central o delegació permanent a la Comunitat Valenciana
Per a això, s'entén per delegació permanent la presència física, amb domicili social, en el territori de la Comunitat Valenciana, acreditada documentalment. En este cas, la delegació permanent assumirà la gestió dels programes finançats per la Generalitat, i es comprometrà a portar la gestió economicoadministrativa i la direcció del programa en la seua oficina de la Comunitat Valenciana, on ha d'obrir un compte bancari específic.
c) Estar al corrent en el compliment de les obligacions tributàries estatals i autonòmiques i de la Seguretat Social en la forma establida reglamentàriament.
d) No estar immersa en procediment de reintegrament de tot o part de les subvencions concedides per la Generalitat.
Tercera. Obligacions dels beneficiaris
1. Sense perjuí de les altres obligacions que exigix la legislació, l'acceptació de la realització de les activitats de millora integral de la promoció, prevenció, rehabilitació, atenció i qualitat assistencial de la salut mental i la percepció de les subvencions, implica els compromisos següents:
a) Fer l'activitat objecte de subvenció en el termini estipulat.
b) No alterar la finalitat de la subvenció i complir les obligacions que establix la legislació per als perceptors de fons públics.
c) Facilitar la inspecció i control de l'Agència Valenciana de Salut a fi de conéixer qualsevol aspecte de l'activitat objecte de la subvenció.
d) Presentar a l'Agència Valenciana de Salut una vegada dut a terme el projecte objecte d'ajuda, dos exemplars, un d'ells en suport informàtic, de la memòria final d'activitats, on s'inclourà:
- el nombre de beneficiaris del programa
- calendari d'actuacions realitzades
- grau de compliment dels objectius proposats
- resultats de l'avaluació
- mostrari del material emprat
- la corresponent justificació de despeses.
e) Deixar constància expressa que les activitats són finançades o cofinançades per la Generalitat Valenciana, en qualsevol relació que es mantinga amb tercers, incorporant, en tot cas i de forma visible, el logotip de la Generalitat, Agència Valenciana de Salut, amb l'autorització prèvia per esta, en les activitats de difusió subvencionades que es facen.
f) Acreditar, previ a cada un dels pagaments establits en la base tretzena, que es troben al corrent de les seues obligacions tributàries estatals i autonòmiques i de Seguretat Social, en la forma que s'establix en l'Orde de 30 de maig de 1996, de la conselleria d'Economia i Hisenda (DOGV núm. 2.775 de 21 de juny de 1996), aportant els corresponents certificats positius expedits per l'òrgan competent, de conformitat amb l'article 22 del Reial Decret 887/2006, Reglament de la Llei General de Subvencions del Ministeri d'Economia i Hisenda.
g) En tot cas, els beneficiaris de les ajudes estaran obligats a complir el que disposa l'article 14 de la Llei 38/2003, de 17 de novembre, General de Subvencions, i en l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei de la Hisenda Pública de la Generalitat Valenciana.
h) Facilitar tota la informació econòmica, fiscal, laboral, tècnica i de qualsevol tipus, que els siga requerida per l'Agència Valenciana de Salut, sense perjuí de la confidencialitat exigible.
2. L'incompliment pels beneficiaris dels requisits establits en esta convocatòria, així com de les altres obligacions que exigix la legislació, originarà la revocació de les quantitats concedides, amb tots els efectes i les responsabilitats que es deriven dels incompliments fets.
Quarta. Activitats objecte de les ajudes
1. Els programes han de versar sobre algun dels objectes següents:
1. Informació, divulgació i sensibilització a la població sobre les malalties mentals i els seus problemes associats.
2. Actuacions de promoció, prevenció i sensibilització en matèria de salut mental infantil-juvenil.
3. Actuacions de promoció i sensibilització en matèria de salut mental que vagen encaminades a la prevenció de la cronicitat de les malalties mentals.
4. Actuacions que milloren l'atenció als problemes de Salut Mental de grups de població exclosos, com són les persones «sense llar», perquè es proporcione una atenció de característiques en extensió i qualitat, equivalents a les de la població general (equivalència d'atencions) perquè tinguen prestacions de Salut Mental equivalents a les de la resta de la població.
5. Activitats dirigides a la prevenció de l'estrés en la població activa.
6. Actuacions dirigides a minimitzar la patologia dual.
2. Tots els programes per als que se sol·licite subvenció han d'incloure, com a requisit indispensable, l'avaluació com a fase final de l'execució del programa.
Cinquena. Despeses subvencionables
1. Les ajudes previstes en esta convocatòria es destinaran a cobrir les despeses següents, sempre que de manera indubtable responguen a la naturalesa de l'activitat subvencionada, estiguen degudament especificades en la sol·licitud i es facen en el termini que establix esta orde.
2. Seran objecte de subvenció:
- Despeses derivades de la contractació de professionals per al desplegament dels programes i les relacionades amb l'exercici de les seues activitats dins del contingut dels programes.
- Despeses d'adquisició de béns i contractació de servicis, que inclouran les compres de material fungible i la resta de despeses complementàries, degudament justificades, necessàries per al bon fi del projecte. En cap cas s'inclouran compres de material inventariable ni despeses per assistència a congressos.
- Despeses de funcionament de les entitats beneficiàries necessàries per al desplegament del projecte. Estes despeses, en el seu conjunt, no superaran el 20% del finançament total concedit al programa.
3. Es considerarà despesa feta, la que ha sigut efectivament pagada amb anterioritat a la finalització del període de justificació que establix esta orde.
4. En tot cas, les despeses s'ajustaran al que disposa l'article 31 de la Llei General de Subvencions.
Sisena. Quantia de les ajudes
La quantia total de les ajudes a concedir és de 260.000,00 euros. En el cas que es presentaren diversos projectes que la comissió avaluadora considere subvencionables, la dita comissió efectuarà el repartiment dels fons disponibles entre els distints projectes d'acord amb els criteris de selecció establits en la base novena d'este annex.
Setena. Sol·licituds i documentació.
1. Les entitats que desitgen prendre part en la convocatòria formularan les sol·licituds dirigides al director gerent de l'Agència Valenciana de Salut, en el Registre de la conselleria de Sanitat, siti al carrer del Misser Mascó núm. 31, 46574 València, sense perjuí del que establix l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú, i d'acord amb l'article 5.1 de la present orde
2. La documentació que ha d'acompanyar-se necessàriament a la sol·licitud és la següent:
a) Memòria detallada explicativa del programa d'activitats promocionals de la Salut Mental per a l'exercici 2008, en la qual es faça constar:
- Objectiu del programa presentat
- Població beneficiària del programa (qualitativament i quantitativament).
- Descripció de les activitats que cal fer i metodologia
- Relació de l'equip professional, amb descripció de categories, càrrecs, tasques i horaris de dedicació.
- Pla de treball: activitats i calendari de realització durant l'any 2008.
- Indicadors d'avaluació sobre els objectius i resultats previstos en el programa
b) Pressupost detallat del programa per a l'any 2008, amb desglossament d'ingressos i despeses per conceptes, indicant els possibles recursos amb què compte per al finançament. En el supòsit de presentar diverses activitats, desglossament de cost per cada una d'elles.
c) Memòria de l'exercici 2007, amb expressió de:
- Detall de subvencions rebudes de qualsevol administració pública i/o finançament externa d'un altre tipus.
- Pressupost d'ingressos i despeses, que es presentarà segons el model que figura en l'annex III
d) Certificació acreditativa de l'acord adoptat per l'òrgan competent, autoritzant la sol·licitud d'ajuda i aprovant el programa/activitat i pressupost presentat.
e) Còpia autentificada o fotocòpia compulsada dels estatuts de l'entitat sol·licitant, en els quals haurà de constar, explícitament, l'àmbit o fins de l'entitat sol·licitant. Així mateix, còpia autentificada o fotocòpia compulsada d'estar inscrita en el registre corresponent.
f) En el cas d'haver rebut amb anterioritat subvencions de la Generalitat o d'altres administracions públiques en les matèries objecte d'esta convocatòria: certificat expedit pel secretari i president de l'entitat sol·licitant que acredite haver complit les obligacions dimanants de la concessió.
g) Declaració responsable acreditativa de no incórrer en les prohibicions per a obtindre la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions.
h) Certificat expedit pel president/a de l'entitat que acredita que l'entitat no incorre en procediment de reintegrament de tot o part de les subvencions concedides per la Generalitat, ni ha sigut objecte d'un procediment de reintegrament.
i) Certificació expedida per entitat bancària, on s'han d'efectuar, si és el cas, els pagaments de la subvenció concedida, en el qual s'especifique el codi de l'entitat, codi de sucursal, número de compte i titular del compte, així com comunicació fefaent del CIF del peticionari. (En cas de no haver obtingut subvenció amb anterioritat, ha de presentar la fitxa de manteniment de tercers d'acord amb el model de l'annex IV).
j) Declaració en què conste el coneixement i compromís de compliment de les obligacions establides en esta orde.
k) Certificació positiva vigent de l'Agència Estatal d'Administració Tributària que acredite que el sol·licitant de la subvenció es troba al corrent de les seues obligacions tributàries.
l) Certificació vigent de la Tresoreria General de la Seguretat Social acreditativa que el sol·licitant es troba al corrent en el compliment de les seues obligacions amb la Seguretat Social.
m) Certificació vigent dels servicis territorials de la conselleria d'Economia, Hisenda i Ocupació, acreditativa que el sol·licitant no té deutes de naturalesa tributària amb la Generalitat.
En el cas que l'entitat o associació gaudisca d'alguna exempció tributària s'ha de presentar un document que ho acredite.
3. Si la documentació aportada fóra incompleta o no reunira els requisits exigits en les presents bases, el sol·licitant serà requerit, per mitjà de publicació en la pàgina web de la conselleria de Sanitat, Informació al Ciutadà - http://www.san.gva.es - (de conformitat amb l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú), perquè, en el termini de 10 dies, complete la documentació o esmene la falta, amb l'advertència que, si no ho fera, s'arxivarà la sol·licitud de subvenció sense cap més tràmit.
Huitena. Ordenació i instrucció del procediment
L'òrgan encarregat de l'ordenació i instrucció del procediment serà la Direcció General d'Assistència Sanitària que, d'ofici, acordarà totes les actuacions necessàries per a la determinació, coneixement i comprovació de les dades per raó de les quals ha de pronunciar-se la resolució.
Novena. Valoració i proposta de resolució
1. La valoració de les sol·licituds presentades la farà una comissió de valoració, composta per
- President: el director general d'Assistència Sanitària o persona que este designe.
- Vocals: un representant de l'Àrea d'Assistència Sanitària i un representant de l'Àrea de Concerts i Tecnologia Sanitària.
Secretari: un funcionari del Servici de Salut Mental de la Direcció General d'Assistència Sanitària, que intervindrà amb veu, però sense vot, d'acord amb l'article 25.3.a de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La comissió avaluadora podrà sol·licitar l'assessorament dels tècnics o professionals que considere oportú per a completar la valoració dels projectes presentats, així mateix, podrà comprovar per mitjà d'entrevista els punts adduïts pels sol·licitants que considere d'interés.
El funcionament de la comissió s'ajustarà al que disposa el capítol segon del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú
La comissió, atenent els criteris i requisits establits alçarà acta i formularà la proposta de resolució a l'òrgan concedent.
2. A més de la qualitat del programa, la comissió valorarà els programes segons els criteris de selecció següents:
a) La cobertura territorial i poblacional, prevalent el nivell de comunitat autònoma enfront de la provincial i este al seu torn sobre el local. 0 a 3 punts. (es valorarà amb 0 punts la falta d'especificació per part del sol·licitant de la cobertura poblacional.)
b) La idoneïtat i efectivitat del programa de promoció, prevenció i sensibilització. 0 a 3 punts.
c) L'enfocament dels programes cap a col·lectius especialment vulnerables en Salut Mental, com la població infantil-adolescent i les persones «sense llar». 0 a 3 punts
d) La concordança entre les activitats proposades i el seu pressupost. 0 a 3 punts
e) El grau de finançament propi i de diversitat del finançament externa. 0 a 3 punts
3. L'òrgan competent per a resoldre podrà optar entre adjudicar a les que hagen obtingut major valoració en aplicació dels criteris de valoració fixats en les bases reguladores o fer el prorrateig, entre els beneficiaris de la subvenció, de l'import global màxim destinat a la subvenció.
4. L'Agència Valenciana de Salut de la conselleria de Sanitat es reserva la facultat de deixar deserta, totalment o parcialment, l'adjudicació de les subvencions convocades en els supòsits en què no quede prou acreditada la idoneïtat o qualitat del projecte, així com d'interpretar el contingut de les bases.
Deu. Termini de resolució
El termini màxim per a tramitar, resoldre i notificar la concessió definitiva dels projectes serà de tres mesos, comptats a partir de l'endemà a la finalització del termini per a presentar sol·licituds. Transcorregut el termini sense que haja recaigut una resolució, s'entendrà desestimada la sol·licitud de concessió de l'ajuda en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Onze. Règim de compatibilitat
No poden ser objecte de subvenció les associacions o entitats referides en la base segona, apartat segon, tal com hi està previst.
Dotze. Pagament i justificació de les ajudes concedides
1. L'ordenació del pagament de les subvencions que es regulen en esta orde, es farà d'acord amb els criteris continguts en l'article 47 bis del Text Refós de la Llei de la Hisenda Pública Valenciana.
a) A la concessió de la subvenció es podrà lliurar el 40% de la quantitat assignada prèvia presentació per part del beneficiari de justificació econòmica de despeses que cobrisca el percentatge citat.
b) Una vegada justificat per l'entitat el 40% ja lliurat, es podrà procedir al pagament d'un 20% més, amb justificació prèvia de despeses.
c) El 40% restant el farà efectiu la Generalitat Valenciana en el moment que es justifique correctament la totalitat de la quantitat concedida.
2, Previ a tots i cada un dels pagaments, serà necessària la certificació de conformitat del director general d'Assistència Sanitària de la comprovació i aprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció.
3. La rendició del compte justificatiu o relació de despeses efectuades constituïx un acte obligatori del beneficiari, en la qual s'han d'incloure, sota responsabilitat del declarant, una relació total de despeses, certificant la realització i pagament de les despeses, juntament amb els justificants de despesa o qualsevol altre document amb validesa jurídica que permeten acreditar el compliment de l'objecte de la subvenció pública.
4. En el cas que el beneficiari siga una entitat local, la justificació de la despesa corresponent es farà a través d'un certificat de justificació d'obligació reconeguda de l'interventor de l'entitat local i d'una memòria financera d'execució de la despesa total feta per l'entitat destinada al programa subvencionat.
5. Les factures i justificants han d'estar datats entre l'1 de gener i l'1 de desembre de 2008, i han de ser presentats, com a màxim, abans del dia 1 de desembre de 2008, segons que disposa l'article 30 de la Llei 38/2003, de 17 de novembre, General de Subvencions, en els termes següents:
1. Les factures o justificants han de ser originals o fotocòpies degudament compulsades, i en cada un ha de figurar el vistiplau del president o representant legal de l'entitat beneficiària.
2. Per als justificants del personal contractat, es presentaran necessàriament les nòmines ajustades al model oficial, acompanyades dels justificants de cotització a la Seguretat Social, així com una còpia dels contractes.
3. Les justificacions corresponents a col·laboracions puntuals i/o prestacions de servicis, figuraran en rebuts i/o factures on consten les dades del perceptor, el seu número d'identificació fiscal, el concepte pel qual se'l retribuïx i la retenció corresponent a l'Impost sobre la Renda de les Persones Físiques, així com les dades fiscals de l'entitat.
6. En tot cas, les factures han de comptar amb totes les dades formals que exigix per a expedir-les l'article 6 del Reial Decret 1496/2003, de 28 de novembre (BOE núm. 286, de 29 de novembre).
7. Hauran d'aportar igualment, d'acord amb la base tercera, apartat 1 f):
a) Certificació positiva de l'Agència Estatal d'Administració Tributària que acredite que el sol·licitant de la subvenció es troba al corrent de les seues obligacions tributàries estatals.
b) Certificació de la Tresoreria General de la Seguretat Social acreditativa que el sol'licitant es troba al corrent en el compliment de les seues obligacions amb la Seguretat Social.
c) Certificació dels servicis territorials de la conselleria d'Economia, Hisenda i Ocupació, acreditativa que el sol·licitant no té deutes de naturalesa tributària amb la Generalitat.
8. En tot cas, els beneficiaris de subvencions han de presentar fins al 31 de desembre de 2008 una memòria final de les activitats realitzades en suport informàtic, i, quan així es requerisca per la Direcció General d'Assistència Sanitària, en paper, firmada i segellada pel representant legal de l'entitat beneficiària. El fet de no presentar l'esmentada memòria serà motiu de reintegrament de la subvenció concedida.
9. Les justificacions de les subvencions aportades per les entitats beneficiàries s'elevaran al director general d'Assistència Sanitària, el qual donarà el vistiplau a proposta de la comissió d'avaluació.
10. Després del cobrament de cada termini de la subvenció, les entitats beneficiàries han d'enviar a la Direcció d'Assistència Sanitària (Servici de Salut Mental), en el termini màxim d'un mes des de la percepció, una notificació per escrit del representant legal de l'associació, de la percepció de la subvenció, amb indicació de la data, quantia i concepte.